# Direcţia Integrare Europeană Direcţia Administraţie Publica, Juridic

# Direcţia Economică

**Nr. 38083/11.04.2023**

**RAPORT Privind aprobarea participării Municipiului Bistriţa, în calitate de partener,**

**la realizarea proiectului „Frugal cities through Energy Efficiency and Low - tech communities”, finanţat prin programul Interreg Europe**

În 15 februarie 2023 a fost transmisă de către Comitetul de Monitorizare al programului Interreg Europe, aprobarea finală a proiectul ”Frugal cities through Energy Efficiency and Low-tech communities” (”Orașe frugale prin eficiență energetică și comunități low-tech”), cod proiect 01C0058, acronim FEEL.

Municipiul Bistrița este partener în cadrul proiectului alături de: Local Climate and Energy Agency of South Brittany (Franța) – lider de proiect, Cork (Irlanda), Frederikshavan (Danemarca), regiunea Liguria (Italia), Valencia Climate and Energy Foundation (Spania), Mazovia Energy Agency (Polonia), North Sweden Energy Agency (Suedia). De asemenea, Energy Cities (Franța) are rolul de partener consultativ în cadrul acestui proiect.

Durata de implementare a proiectului este de 48 de luni, începând cu data de 28.02.2023 până în 28.02.2027. La această durată se adaugă și o fază de 3 luni de încheiere a proiectului, respectiv 28 februarie 2027 – 31 mai 2027

Autoritățile publice europene trebuie să facă față unor cerințe tot mai mari, cu același buget sau chiar cu un buget mai mic. La scară macro acest lucru se referă și la utilizarea resurselor de către om și la angajamentul statelor membre UE de a reduce emisiile de carbon. Mai mult nu înseamnă întotdeauna mai bine și trebuie create infrastructura și sistemele care să permită oamenilor să trăiască o viață bună, în limitele de mediu ale planetei.

Astfel, cele mai îndrăznețe orașe au înțeles că, constrângerea energetică poate fi o oportunitate extraordinară de a se reinventa bazându-se pe o altă viziune asupra orașului de mâine, respectiv pe o nouă abordare: frugalitatea și implicarea comunității. Într-un oraș frugal, conceptele de eficiență energetică și suficiență sunt deosebit de dezvoltate. Orașul Frugal găsește modalități de organizare a cartierelor, sistemelor tehnice urbane, clădirilor, iar interacțiunile dintre acestea se vor baza pe două abordări transversale distincte în proiectul Feel:

* Suficiența. Low-tech - conceptul de inovație „frugală”, este vorba despre satisfacerea nevoilor în moduri ultra-simple. Pentru ca o tehnologie să fie considerată low tech, ea trebuie, așadar, să caute să răspundă nevoilor folosind cele mai puțin sofisticate și mai puțin costisitoare soluții posibile, fără a altera calitatea rezultatului final. Designul ecologic al serviciilor, infrastructurilor și clădirilor urbane se află în centrul abordării low tech.
* Cooperare. Știm că acționând individual nu va fi suficient. O cale bună de urmat este dezvoltarea unor modele de cooperare între aleșii locali, antreprenori și cetățeni, care să aducă beneficii colective.

Obiectivele proiectului: proiectul FEEL va dezvolta și testa abordări de frugalitate, suficiență în regenerarea urbană și cooperare în 8 orașe și regiuni europene. Partenerii proiectului vor aplica principiile frugalității în schemele de renovare a locuințelor mai vechi, eficiență energetică a locuințelor prin low-tech și prin cooperarea comunitară.

Partenerii proiectului vor coopera pentru a răspunde la următoarele provocări: dezvoltarea abordării frugale (soluții ultra-simple, suficiență și implicarea comunității) și tranziția către orașul frugal (modele de urmat, acceptarea și adoptarea de către comunitate). Totodată, prin proiectul FEEL partenerii își vor îmbunătăți planificarea prin învățare interregională.

De asemenea, prin participarea în cadrul proiectului FEEL, Municipiul Bistrița își va îmbunătăți, prin revizuire, politica publică locală “Regenerarea centrului istoric al municipiului Bistrița”. În acest sens, noi măsuri urmează să fie adăugate, în special privind introducerea abordării frugale și a conceptului de suficiență în domeniul regenerării urbane, creșterea capacității administrative de a consilia comunitatea în ceea ce privește metode și tehnologii eficiente din punct de vedere energetic în renovarea clădirilor, dezvoltarea de modele de cooperare între cetățeni, administrația locală și factorii interesați etc.

Principalele activități prevăzute pentru realizarea obiectivelor proiectului:

* desfășurarea de evenimente tematice (pentru clarificarea conceptului de « frugalitate » și cum poate fi acesta aplicat la nivelul fiecărui partener)
* realizarea unui plan de lucru (pliat pe nevoile partenerilor în procesul de înțelegere și aplicare a noilor abordări, pe modul de îmbunătățire/revizuire a politicii publice propuse de fiecare partener etc.)
* realizarea unui registru de bune practici
* desfășurarea de vizite de studiu și evenimente online interregionale de învățare și mentorat
* crearea unui grup de lucru local (cu factorii locali interesați)
* revizuirea/modificarea politicii publice propusă de fiecare partener etc.

Valoarea totală a proiectului pentru municipiul Bistriţa, în calitate de partener, este de 148.666 euro, din care: asistenţă financiară nerambursabilă FEDR 118.932,80 euro (80%), cofinanțare națională 26.759,88 (18%) și contribuţie proprie 2.973,32 euro (2%).

Suma reprezentând contribuţia proprie a municipiului Bistriţa pentru proiectul FEEL, va fi cuprinsă în bugetul pe anii 2023-2027 odată cu aprobarea acestora.

Primăria municipiului Bistrița va semna un contract de cofinanțare cu Ministerul Dezvoltării, Lucrărilor Publice și Administrației, Autoritatea Națională pentru programul Interreg Europe, cu privire la cota de 18% din valoarea proiectului.

Utilizarea fondurilor proiectului va respecta regulile finanţărilor din Programul de finanţare Interreg Europe, fondurile utilizate din bugetul local urmând a fi recuperate din bugetul proiectului în urma raportărilor periodice.

Anexat prezentului raport - adresa din 15.02.2023 transmisă de Comitetul de Monitorizare Interreg Europe liderului de proiect, Local Climate and Energy Agency of South Brittany (Franța), privind aprobarea finală a proiectului „Frugal cities through Energy Efficiency and Low – tech communities”.

Director executiv, Director executiv, Director executiv,

Liliana Coceşiu Nicolae Scurtu Dumitru Cincea

P.I./2 ex.